Roofdiere hervestig ná tieraanval by roofdierparkEen van die tiere by die Seaview-roofdierpark in Port Elizabeth. (Foto: Seaview Predator Park/Facebook) Die Oos-Kaapse regering het bevind daar was niks fout met die heining óf die permitte van ŉ roofdierpark in Gqeberha (Port Elizabeth) nadat ŉ werker by dié park deur ŉ tier aangeval is nie. Nietemin is al die roofdiere van die Seaview-roofdierpark in die proses “vir hul eie veiligeheid” na ŉ ander instansie geskuif. David Solomon, ŉ werker by die park, is op 16 Junie dood toe ŉ Siberiese tier oor ŉ elektriese heining in die park gespring en hom aangeval het. Die provinsiale departement van ekonomiese ontwikkeling, omgewingsake en toerisme het in sy ondersoek bevind die elektriese heining van die kamp by roofdierpark het aan al die spesifikasies voldoen. Die ondersoek na die voorval is in Augustus afgehandel. Ncedo Lisani, woordvoerder van die departement, het aan Maroela Media bevestig daar was niks fout met die heining waaroor dié tier, Jasper, gespring het nie. “Die park beskik ook oor die nodige permitte wat tot Desember vanjaar geldig is.” Die park is sedert Julie vir die publiek gesluit terwyl al die roofdiere, waaronder leeus, tiere, jakkalse, rooikatte en luiperds, ingevolge die relevante wetgewing hervestig word. Volgens Jo-Ann Meiring, wildbestuurder van die park, is dit in die beste belang van die roofdiere om hulle te hervestig. “Destyds met David se dood is daar dreigemente teen die katte gemaak. Die eienaars het toe besluit om, ter wille van die katte se veiligheid, vir hulle nuwe huise te soek,” sê Meiring. “Ons is baie kieskeurig oor waar die diere hervestig word. Dit is vir ons vreeslik hartseer, maar die veiligheid van die katte kom eerste.” Sover is 20 roofdiere is reeds hervestig en nóg 11 moet geskuif word. Die diere is na verskeie natuurreservate landwyd gestuur.